Drastičan pad prodaje u Hrvatskoj, najveći u EU

Sezonski prilagođeni obujam maloprodaje smanjio se za 0,5 posto u eurozoni i 0,4 posto u EU u srpnju u odnosu na lipanj.

Podaci su to Eurostata, statističkog ureda Europske unije. U usporedbi s lanjskim srpnjem, kalendarski prilagođeni indeks maloprodaje porastao je za 2,2 posto u eurozoni i za 2,4 posto u EU .

Najveći mjesečni pad ukupnog obujma trgovine na malo zabilježen je u Hrvatskoj, čak četiri posto, što je posljedica visoke inflacije. I to u srpnju, prvom udarnom turističkom mjesecu u kojem se, kako navodi Eurostat, u našoj zemlji prodalo osjetno manje robe nego u lipnju.

Nakon Hrvatske, najveći količinski pad potrošnje u srpnju zabilježen je u Estoniji (dva posto) i Njemačkoj (1,5 posto). Najveći rast zabilježen je u Litvi (plus 1,5 posto), Latviji (1,4) i Nizozemskoj (1,1 posto).

Najveća inflacija

Na godišnjoj razini (srpanj u usporedbi s istim mjesecom lani), najveći godišnji rast ukupnog obujma maloprodaje zabilježen je na Cipru (čak 8,5 posto), Portugalu (6,1) i Bugarskoj (šest posto).

Jedini pad zabilježen je u Sloveniji (-0,7 posto), otkriva Eurostat. U Hrvatskoj je na godišnjoj razini ukupan volumen maloprodaje porastao za 1,4 posto.

Hrvatska je i dalje među zemljama s najvišom godišnjom stopom inflacije. Prema Eurostatu, u kolovozu je naša inflacija iznosila 4,6 posto (0,2 posto više nego u srpnju). Više od toga bilježi samo Estonija s godišnjom stopom od 6,2 posto.

Objava Drastičan pad prodaje u Hrvatskoj, najveći u EU pojavila se prvi puta na Danica.hr.