Kraj agonije duge 13 godina: Grad će prodati Pevec

Koprivnica je konačno odlučila prodati poslovni centar Pevec.

Gradski Komunalac kao formalni vlasnik raspisao je u petak natječaj za prodaju cijelog kompleksa od 58.000 kvadrata, a početna je cijena 6,2 milijuna eura, odnosno prosječno blizu 110 eura po četvornome metru.

Poslovna zgrada u kojoj su Pevex i drugi najmoprimci površine je 18.000 kvadrata, parkiralište ima više od 14.000, a tu je dvorište, livada te ostale parcele. Rok za slanje ponuda je 7. studenoga.

Komunalac je poslovni centar tadašnjeg Peveca (koji se i danas vodi pod tim imenom) kupio na dražbi u travnju 2012. godine za 27 milijuna kuna (oko 3,6 milijuna eura). Kupnja je godinama bila predmetom žestokih polemika jer je oporba tvrdila da je to suspektan i nerazuman potez.

Rasprava o kreditu završila na Podravki, Markulinu, Piškornici i Jozinoviću

Proda li se centar Pevec za 6,2 milijuna eura, Komunalac će sveukupno na tom poslu biti u priličnom minusu jer od 2012. plaća visoke kamate na kredit PBZ-u koji je i prodavao nekretninu na dražbi, a poslije, od 2019. godine, niže (oko 2 posto) kod Podravske banke.

Na toj cijeloj čestici i svim nekretninama Podravska banka ima uknjiženo založno pravo u ukupnoj vrijednosti od 50 milijuna kuna (oko 6,7 milijuna eura). Toliki je bio iznos kredita kojeg je Komunalac digao 2019. godine.

Uknjižba će se maknuti prije potpisivanja kupoprodajnog ugovora s najpovoljnijim ponuditeljem, navodi se u današnjem natječaju za prodaju. Komunalac bi, inače, kredit Pobi morao otplaćivati do 2027. godine.

Objava Kraj agonije duge 13 godina: Grad će prodati Pevec pojavila se prvi puta na Danica.hr.