Prodali 150.000 cipela manje, a dobit im skočila za 50 posto

Poznati trgovački lanac ostvario je lani 58 milijuna eura prihoda uz rast od 13 posto te sedam milijuna eura neto dobiti, što je čak 53 posto više.

Riječ je o najvećem lancu za prodaju obuće u Hrvatskoj (ali i Europi), njemačkom Deichmannu. Danas imaju 52 trgovine diljem zemlje i oko 370 zaposlenih (40-ak više) čija je prosječna neto plaća lani iznosila oko 950 eura, stotinjak eura više nego predlani.

Njemački vlasnik odlučio je iz svoje tvrtke u Hrvatskoj ove godine povući 5,5 milijuna eura dobiti. Lani je u dva navrata povukao ukupno šest milijuna eura. Deichman ove godine planira otvoriti četiri nove trgovine u Hrvatskoj (jedna je već otvorena, u Slavonskom Brodu).

Plaća 950 eura

Deichman je u Hrvatskoj lani prodao ukupno oko 1,75 milijuna pari cipela, što je otprilike 150.000 pari manje (pad od 8 posto) nego prethodne godine, otkrivaju podaci iz njihova godišnjeg poslovnog izvještaja.

Kako im je prodaja financijski rasla 13 posto, to znači da su značajno digli cijene tijekom prošle godine. Troškovi su pak rasli po nižim stopama, pa je zato i dobit veća za čak 50 posto. U tom kontekstu, prosječnu plaću od tek 950 eura neto bolje da ne spominjemo.

Deichmann je tijekom prošle godine (bez neradnih nedjelja) dnevno u prosjeku prodavao oko 5300 pari cipela u Hrvatskoj, a pretprošle godine oko 5750 pari, izračunali smo na osnovi poslovnih brojki iz godišnjih izvještaja tvrtke.

Objava Prodali 150.000 cipela manje, a dobit im skočila za 50 posto pojavila se prvi puta na Danica.hr.