Kraš prodao 1300 tona slastica manje

Kraš grupa ostvarila je u prvih devet mjeseci konsolidirane ukupne prihode od 141 milijun eura, što je 3,7 posto više nego u istom razdoblju lani.

No, u istom je razdoblju ostvaren volumen prodaje od 25.655 tona, što je za oko 1300 tona ili pet posto manje nego u prva tri lanjska kvartala. To, drugim riječima, znači da je Kraš opet digao cijene, ovaj put za gotovo 9 posto.

Grupa je u prvih devet mjeseci ostvarila skromnu neto dobit od 120.000 eura, što je za sedam milijuna eura ili za čak 98 posto manje nego lani.

Riječ je o poslovanju cijele Kraš grupe, što znači da se brojke odnose na matičnu tvrtku Kraš d.d., dva njihova poduzeća u Srbiji i Makedoniji te tvrtku Mira iz Prijedora u BiH.

Cijele prošle godine pak Kraš grupa prodala je 35.000 tona konditoraja (ukupna prodaja cijelog asortimana nešto je veća), a to je bilo oko 2200 tona manje konditorskih proizvoda nego predlani. Lani je, dakle, količinski pad iznosio oko 6 posto.

Kraš grupa je u prva tri kvartala ove godine prosječno zapošljavala oko 1930 ljudi, što je 70-ak manje nego u istom razdoblju protekle. Prosječna neto plaća iznosila je oko 1070 eura i veća je za otprilike 110 eura.

Objava Kraš prodao 1300 tona slastica manje pojavila se prvi puta na Danica.hr.