Domaća farmaceutska tvrtka strelovito raste: jedan lijek pokorio tržište Rusije

Domaća farmaceutska kompanija nastavlja s poslovnim rekordima: rastom prodaje i dobiti nezabilježenim u povijesti.

Riječki Jadran galenski laboratorij u prvih je šest mjeseci ostvario 156 milijuna eura ukupnih prihoda, što je 22 posto više nego u istom razdoblju lani. Neto dobit grupe iznosila je 30 milijuna eura i veća je nego cijeli profit u protekloj godini!

“Na međunarodnim tržištima ostvareni su rekordni rezultati prodaje i tržišni udjeli, uz poseban doprinos brenda Aknekutan koji i dalje drži vodeću poziciju u ukupnoj prodaji kompanije. JGL tako potvrđuje poziciju jednog od najvećih hrvatskih izvoznika, s preko 85 posto prodaje u izvozu”, ističu u tvrtki.

LIJEČENJE AKNI

Najpoznatiji i najprodavaniji brandovi JGL-a su Aknekutan (24 posto ukupne prodaje), Aqua maris (23), Vizol S (devet posto) i Meralys (sedam posto udjela). Aknekutan je lani ostvario 61 posto veću prodaju (iznosila je 46 milijuna eura), primarno na tržištu Rusije na kojem je lider u toj kategoriji.

Lani je u Rusiji JGL ostvario 99 milijuna eura prihoda uz rast od 28 posto. Aknekutan, dakle, drži 46,5 posto prodaje riječkog farmaceutskog diva u toj zemlji. Kad je riječ o prodaji izravno potrošačima, Rusija je najveće tržište JGL Pharme s čak 77,6 posto udjela u neto prodaji lani.

“Zahvaljujući dobro osmišljenoj strategiji, JGL je u Rusiji već godinama predvodnik u segmentu lijekova za liječenje akni“, tumače u riječkoj tvrtki.

DUPLO NARASLI

Nakon Rusije, JGL Pharma u segmentu prodaje potrošačima najveće prihode ostvaruje u Hrvatskoj, Ukrajini, Kazahstanu i Bjelorusiji (podaci za proteklu godinu).

Lani je JGL grupa imala 250 milijuna eura prihoda uz rast od 18 posto te 26,6 milijuna eura dobiti (36 posto više). Riječki farmaceutski div danas zapošljava više od 1400 ljudi, od čega je u Rusiji zaposleno blizu 250 radnika.

JLG je u protekle četiri godine udvostručio prodaju, a s obzirom na polugodišnje trendove, do kraja ove bi godine riječka kompanija mogla utrostručiti veličinu u tom razdoblju (od 2020. do 2025.). Ugrubo, sa 100 milijuna eura u poslovnoj 2020. godini na čak 300 milijuna eura prihoda u ovoj, 2025. godini.

DIGLI PLAĆE

Matična tvrtka JGL d.d. (bez ovisnih društava) imala je lani 162 milijuna eura prihoda uz rast od 21 posto, a neto dobit iznosila je 18,40 milijuna eura i bila je veća za 41 posto.

Jadran galenski laboratorij d.d. zapošljavao je prosječno oko 750 ljudi tijekom protekle godine (u grupi radi oko 1400 osoba), što je 70-ak više nego prethodne godine. U cijeloj je grupi pak 111 radnika više nego predlani.

Prosječna neto plaća u tvrtki JGL d.d. lani je iznosila 2060 eura, što je gotovo 300 eura više nego prethodne godine. To je povećanje neto plaće od oko 11 posto na godišnjoj razini.

Objava Domaća farmaceutska tvrtka strelovito raste: jedan lijek pokorio tržište Rusije pojavila se prvi puta na Danica.hr.