Država za ‘siću’ prodaje čak 76 vozila koja su oduzeta kriminalcima

Država na javnoj dražbi prodaje čak 76 vozila od kojih je većina oduzeta od kriminalaca u kaznenim postupcima.

Ministarstvo prostornoga uređenja, graditeljstva i državne imovine objavilo je javni poziv za podnošenje ponuda za kupnju vozila u vlasništvu Hrvatske.

“U ponudi se nalazi 76 vozila, od kojih je deset teretnih te jedan motor, Yamaha iz 2023. godine. Najjeftinije vozilo koje se nudi je Citroen C3 1.4 SX Pack iz 2008. godine čija je početna cijena 131,82 eura, dok je najskuplje vozilo Mercedes SL 280 iz 2008. godine s početnom cijenom od 30.000 eura.

Foto: Ministarstvo državne imovine

Vozilo s najmanje kilometara u ponudi je motor Yamaha YZF 1000 iz 2023. godine sa samo 2371 prijeđen kilometar. Najstarije vozilo je Volkswagen Golf CI II iz 1986. godine”, ističu u ministarstvu.

Tako se, primjerice, bmw trojka može kupiti za početnih 300 eura, vw golf četvorka za 300 eura, audi a4 za 200 eura, a mercedes c 200 za samo 196 eura. To su početne cijene od kojih će se licitirati.

Većina vozila, dakle, trajno su oduzeta u kaznenim postupcima i predana na upravljanje i raspolaganje ministarstvu. Vozila se prodaju putem javnog prikupljanja ponuda, a detaljan popis vozila, početne cijene i drugi detalji dostupni su OVDJE.

Objava Država za ‘siću’ prodaje čak 76 vozila koja su oduzeta kriminalcima pojavila se prvi puta na Danica.hr.