Bosanski kralj soli kupio Podravkine tvornice čokolade i bombona

Podravka je prodala tvrtku koja proizvodi čokolade i bombone, popularnu u matičnoj Sloveniji.

Riječ je zapravo o biznisima okupljenima u ljubljanskom Žitu pod krovnim brendovima Šumi i Gorenjka. Konditorski biznis bit će izdvojen u novu tvrtku Šumi Gorenjka koju će kupiti poznati poslovni čovjek iz BiH Rusmir Hrvić koji je na čelu tamošnje prehrambene kompanije AS holding.

AS holding je, inače, vlasnik Tuzlanske soli, juha Vispak, kave Zlatna džezva, keksa i slastica Kent, pekarskih proizvoda Klas. Podravkin je dugogodišnji poslovni partner, ali i konkurent na BiH tržištu.

“Grupa Podravka nastavlja aktivno upravljati portfeljem radi povećanja fokusa na ključne djelatnosti. Tako su Podravka i njezina kompanija Žito Ljubljana donijeli odluku o prodaji poslovne cjeline Konditorstvo, koja uključuje brendove Šumi, Gorenjka, Herba, Mistica i Bali, s ciljem fokusiranja Žita na temeljnu djelatnost, odnosno pekarsko poslovanje.

Rusmir Hrvić

U Ljubljani je danas potpisan kupoprodajni ugovor između Žita i kompanije UPI Star Sarajevo koja će preuzeti cjelokupno konditorsko poslovanje – zaposlenike, brendove te tvornice Šumi u Krškom i Gorenjka u Lesceu – sa željom da ga nastavi razvijati i jačati.

UPI Star Sarajevo do zaključenja transakcije osnovat će kompaniju UPI Star SEE Ljubljana koja će biti krajnji vlasnik. Kupoprodajna cijena iznosi 8,6 milijuna eura, uvećano za stanje zaliha i neto novca na dan zaključenja koje se očekuje krajem godine, po ispunjenju svih uvjeta.

FOTO: GORENJKA / ILUSTRACIJA

UPI Star Sarajevo u vlasništvu je obitelji Rusmira Hrvića, poduzetnika iz BiH i suvlasnika te glavnog izvršnog direktora jedne od vodećih poslovnih grupacija u BiH, AS Holdinga. Poslovno je iskustvo stekao u izgradnji i širenju prehrambenih brendova, osobito u konditorskom i FMCG sektoru (roba široke potrošnje).

To će biti od ključne važnosti u strateškom nadzoru daljnjeg razvoja brendova Šumi i Gorenjka, koje će i nadalje voditi tim slovenskih i međunarodnih menadžera s ciljem širenja poslovanja na regionalna i inozemna tržišta.

Tvrtka Šumi Gorenjka

„Ova odluka dio je strateškog određenja o fokusiranju Žita na pekarstvo kao temeljnu djelatnost, ali i da se konditorski dio poslovanja sačuva i nastavi razvijati. Gorenjka i Šumi snažni su slovenski brendovi s kojima su povezane generacije slovenskih, ali i potrošača u regiji.

Zadovoljni smo što smo pronašli partnera koji će nastaviti ulagati i razvijati Šumi i Gorenjku te tako sačuvati vrijedne brendove“, izjavila je Martina Dalić, predsjednica uprave Podravke.

Preduvjet realizacije kupoprodajnog ugovora izdvajanje je konditorskog dijela poslovanja Žita u zasebno društvo pod imenom Šumi Gorenjka d.o.o. kako bi kupac potom preuzeo sto posto udjela u tom novom društvu.

Dodatno, Podravkine kompanije i dalje će ostati distributeri konditorskog portfelja na tržištima na kojima su već prisutne”, zaključuju u koprivničkoj kompaniji.

Objava Bosanski kralj soli kupio Podravkine tvornice čokolade i bombona pojavila se prvi puta na Danica.hr.