Država zabranjuje prodaju hladnog piva u dućanima i kioscima?!

Ministarstvo gospodarstva će do kraja godine izmijeniti Zakon o trgovini i omogućiti drastično ograničenje prodaje alkohola iz hladnjaka.

Zakonom će se propisati mogućnost da gradovi i općine mogu odrediti na kojim područjima i isključivo u koje vrijeme trgovine i kiosci mogu prodavati hladna alkoholna pića, doznaje novinar 24 sata Ivan Pandžić.

Hladno pivo uskoro će, dakle, biti moguće kupiti u dućanu, na kiosku ili benzinskoj postaji samo ako to dopuste gradovi i općine na čijem su području ta prodajna mjesta. Odlučivat će i o vremenu kad će se alkoholna pića moći prodavati, odnosno moći će ga ograničiti.

I u Budimpešti se, primjerice, alkoholna pića u dućanima navečer ne mogu kupiti. Nisu rijetki večernji prizori hladnjaka s pićem opasanog lancem i lokotom u središtu mađarske metropole.

Pandžićev sugovornik iz Ministarstva navodi primjer austrijskih skijališta na kojima nije moguće kupiti alkohol na kiosku ili benzinskoj. Prijedlog izmjena zakona, dakle, uskoro bi se mogao naći u proceduri, a čini se kako bi trebao stupiti na snagu početkom iduće godine.

Objava Država zabranjuje prodaju hladnog piva u dućanima i kioscima?! pojavila se prvi puta na Danica.hr.